
# Рөстәм Миңнеханов: “Тәтеш районына нәтиҗәле адым ясау зарур”

*12.10.2012* Тәтеш муниципаль районы социаль-икътисади үсеш программасын кабул итүгә мохтаҗ, ул ТР җитәкчелеге ярдәме белән районның күпсанлы проблемаларын хәл итәргә мөмкинлек бирер иде. Бу хакта бүген Татарстан Президенты Рөстәм Миңнеханов Тәтеш районының социаль-икътисади үсеше мәсьәләләренә багышланган киңәшмәдә белдерде.


Киңәшмә башланганчы Рөстәм Миңнеханов Тәтештә “Барс” спорт-сәламәтләндерү комплексында булды. Комплекс төзелеше 2004 елдан бирле бара, 129 миллион сум сарыф ителгән, 2012 елның сентябрендә, ниһаять, спорт залы ачылган. Ел ахырына кадәр административ блок төзелеп бетәчәк, ә киләчәктә район җитәкчелеге бассейн төзергә ниятли.


Рөстәм Миңнеханов район җитәкчелеге тәкъдимен хуплады һәм бассейнга проект-смета документларын әзерләүне йөкләде.


Тәтеш районының социаль-икътисади үсеше мәсьәләләре буенча киңәшмәдә район башлыгы Валерий Чершинцев чыгыш ясады.


Тәтеш районы сәнәгать өлкәсендә яңа проектларга өметләнә. Жуково авылында кирпеч заводы төзелешен төгәлләү өчен кредитка заявка бирелгән. Минераль сулар заводы, Идел буенда шифаханә төзү ниятләнә.


Шул ук вакытта Тәтеш районында хәл ителмәгән проблемалар да бар. Иң мөһим проблемаларның берсе – юлсызлык. Районның 74 торак пунктының 41 ендә юлларга таш та салынмаган. 108 км юл төзү таләп ителә.


Татарстан Президенты Рөстәм Миңнеханов үз чыгышында Тәтеш районының республика икътисадында позициясе югары булмавын белдерде. Шуңа күрә районны үстерү программасын әзерләү зарур, дип ассызыклады республика башлыгы.


Рөстәм Миңнеханов фикеренә караганда, кирпеч заводын төзеп бетерергә, балык эшкәртү, арсәнәгать секторын үстерергә кирәк. “Кешеләр биредән китмәсен, балалар үстерсен өчен кече һәм урта бизнесны үстерү, яшәү өчен уңайлы шартлар тудыру зарур”, -дип билгеләп үтте ТР Президенты.


“Артта калган район булып яшәргә ярамый, - дип мөрәҗәгать итте Рөстәм Миңнеханов Тәтеш районында яшәүчеләргә. –Биредән дәрәҗәле кешеләр чыккан, димәк, районның потенциалы бар”.


Шул ук вакытта ТР Президенты республика җитәкчелеге тарафыннан районга ярдәм вәгъдә итте. Бүген биредәге тәнкыйтьләр һәм тәкъдимнәр беркетмә рәвешенә китереләчәк һәм Тәтеш районы социаль-икътисади программасы өчен нигез булачак, дип белдерде Рөстәм Миңнеханов. ТР башлагы программаны ел ахырына кадәр эшләргә йөкләде. “Нәтиҗәле адым ясау зарур, моның өчен барлык шартлар да бар”, - дип ассызыклады республика Президенты.

*ТР Президенты матбугат хезмәте*
Рөстәм Миңнеханов: “Тәтеш районына нәтиҗәле адым ясау зарур”